Share this:
১০ এপ্ৰিল ২০২১। ৰাতি পূৱাবলৈ তেতিয়াও কিছু পৰ বাকী আছে, নিজৰ এজনীয়া ৰূমত শুই থকা ডিব্ৰুগড় বিশ্ববিদ্যালয়ৰ স্নাতকোত্তৰ মহলাৰ ছাত্ৰ অভিনৱ চেতিয়াই জনা নাছিল ক্ষন্তেক পিছতে তেওঁৰ লগত কি হ'বলৈ গৈ আছে।
এদিন পূৰ্বে বিশ্ববিদ্যালয়ৰ ছাত্ৰ একটা সভা নিৰ্বাচনৰ ফলাফল ঘোষণা হৈ গৈছিল। নিৰ্বাচনত পৰাজিত গোটৰ এদল উত্তেজিত ছাত্ৰই হোষ্টেলত সোমাই তেওঁলোকক সমৰ্থন আগনবঢ়োৱা ছাত্ৰক প্ৰহাৰ কৰা আৰম্ভ কৰে। অভিযোগ মতে পৰাজিত প্ৰাৰ্থীসকল সদৌ অসম ছাত্ৰ সন্থাৰ সমৰ্থিত আছিল। আনহাতে 'আছু'ৰ উক্ত গোটটোৰ মতে হোষ্টেলৰ এটা ভিতৰুৱা বিবাদক তেওঁলোকৰ বিৰোধী পক্ষই অতিৰঞ্জিত কৰি তাত সাম্প্ৰদায়িক ৰং সানিছে।
বিভিন্ন জাতি-জনগোষ্ঠীৰ ছাত্ৰ-ছাত্ৰীয়ে অধ্যয়ণ কৰা ডিব্ৰুগড় বিশ্ববিদ্যালয়ৰ ছাত্ৰ ৰাজনীতিৰ এক দীঘলীয়া পৰিক্ৰমা আছে। ৮০ৰ দশকত চলা অসম আন্দোলনৰ উপৰি 'কা' বিৰোধী আন্দোলনৰ সময়তো বিশ্ববিদ্যালয়ৰ ছাত্ৰ-ছাত্ৰীসকলে এক বিশেষ ভূমিকা পালন কৰিছিল। 'কা' আন্দোলনৰ সময়ত ছাত্ৰ একতা সভাই বিশ্ববিদ্যালয়ৰ চৌহদৰ ভিতৰত মুখ্য মন্ত্ৰী সৰ্বানন্দ সোণোৱালকে ধৰি বিজেপি নেতাসকলৰ প্ৰৱেশ নিষিদ্ধ কৰি দিছিল।
ছাত্ৰাৱাসৰ মুখ্য তত্ত্বৱধায়ক পল্লৱী ডেকা বুজৰবৰুৱাৰ মতে বিশ্ববিদ্যালৰ ছাত্ৰ-ছাত্ৰীসকলেহে ইয়াৰ ছাত্ৰ-ৰাজনীতি নিৰ্ণয় কৰে, বাহিৰৰ কোনো ৰাজনৈতিক সংগঠনক নিৰ্বাচনত প্ৰতিদ্বন্দিতা কৰিবলৈ দিয়া নহয়।
ডিব্ৰুগড় বিশ্ববিদ্যালয় স্নাতকোত্তৰ ছাত্ৰ একতা সভাৰ প্ৰাক্তন সভাপতি ৰাহুল চেত্ৰীৰ মতে বিভিন্ন পেয়িং গে'ষ্ট, মেছ আদিত থকা ছাত্ৰ-ছাত্ৰীৰ সমৰ্থনত বিশ্ববিদ্যালয়ৰ ১৬টা হোষ্টেলে নিৰ্বাচনত ভাগ লয়।
"২১৩ গৰাকী আৱাসী থকা পদ্মনাথ গোহাঁই বৰুৱা ছাত্ৰ নিৱাসৰ প্ৰাৰ্থীসকলে সাধাৰণতে নিৰ্দলীয়ভাৱে প্ৰতিদ্বন্দিতাত নামে। নৱাগতসকলৰ বাবে অনুষ্ঠিত সভাত তেওঁলোকক সকলো ধৰণৰ ৰাজনৈতিক আনুগত্য পৰিহাৰ কৰি কেৱল বিশ্ববিদ্যালয়ৰ উন্নয়ণৰ বাবে কাম কৰিবলৈ কোৱা হয়। ইয়াৰ পিছতো কোনো আৱাসীয়ে এনে সংগঠনৰ সদস্য হৈ থাকিব খুজিলে তেওঁক হোষ্টেল এৰি যাবলৈ কোৱা হয়" চেত্ৰীয়ে কয়। হোষ্টেলত সোমোৱাৰ সময়ত তেওঁ নিজেও এই নিয়ম মানিব লগা হৈছিল।
চেত্ৰীৰ দৰে একাংশ প্ৰাক্তন তথা বিভিন্ন বিভাগত অধ্যয়নৰত ছাত্ৰ-ছাত্ৰীয়ে ইষ্টম'জ'ক জনোৱা মতে ইয়াক বুজিবলৈ আমি ১৯৮৬ চনত সংঘটিত ছাত্ৰ নেতা সৌৰভ বৰাৰ হত্যাকাণ্ডৰ ঘটনালৈ ওভতি যাব লাগিব। হত্যাৰ কিছু বছৰ পূৰ্বে তেতিয়াৰ আছু নেতা সৌৰভ বৰাই প্ৰফুল্ল মহন্ত আৰু ভৃগু ফুকনে নেতৃত্ব দিয়া আছু গোটে জনজাতীয়, মুছলমান আৰু বঙালী সম্প্ৰদায়ৰ লোকসকলক একাষৰীয়া কৰাৰ অভিযোগ তুলি আছুৰ পৰা ওলাই গৈছিল।
Search for:
গুজৰাট আৰু হিমাচল প্ৰদেশত কোনে মাৰিব শেষ হাঁহি?
